Kažimír, Peter, podpredseda vlády a minister financií SR (2014-09-16):
Ďakujem veľmi pekne za slovo, pani podpredsedníčka, prajem všetkým príjemný dobrý deň. Zdržím sa u vás dlhšie so šiestimi návrhmi vládnych zákonov, z ktorých prvý sa týka správy majetku štátu, kde zásadnou zmenou oproti doterajšej právnej úprave je umožnenie tzv. centrálnej správy nehnuteľností majetku štátu. Centralizácia správy má skvalitniť starostlivosť o zverený majetok štátu a odborné a nestranné nakladanie s týmto majetkom. Takisto sa navrhuje zavedenie centrálnej evidencie nehnuteľného majetku v správe štátnych organizácií. Tu vás asi nepríjemne prekvapím, ale štát nemá dodnes evidenciu o svojom nehnuteľnom majetku a určite ho nemá spravovanú na centrálnej úrovni. Pôjde nielen o zistenie skutočného množstva nehnuteľného majetku štátu v roku 2014, ale aj o informácie, akým spôsobom sa tento majetok štátu využíva. V centrálnej evidencii sa budú evidovať aj údaje o nehnuteľnom majetku vo vlastníctve iných subjektov, ktorý využívajú správcovia. To sú aj známe podnájmy. Upravuje sa tiež spôsob predaja nehnuteľného majetku štátu s postupným znižovaním cenných závislostí od situácií na trhu nehnuteľnosti a záujmu potenciálne kupujúcich o konkrétnu nehnuteľnosť. V záujme dosiahnutia jednotného prístupu všetkých správcov hnuteľného majetku štátu návrh zákona komplexne upravuje celý proces nakladania s hnuteľným majetkom štátu. A z toho dôvodu sa súčasne navrhuje zrušiť všetky vykonávacie predpisy upravujúce doteraz túto oblasť. Toľkoto. Ja by som si ešte dovolil povedať, že je to naozaj po mnohých, mnohých rokoch snaha upratať veci alebo začať s upratovaním, lebo, tak ako som to podotkol, nepovažujem za normálne, že v roku 2014 nemáme niekedy ani poňatia o tom, aký nehnuteľný majetok ten-ktorý správca spravuje. To je proste realita. Je to hanba, ale je to realita. A ďalšia vec je, samozrejme, prehľad aj o prenajímanom majetku. To je to, čo bola iniciatíva prichádzajúca z parlamentu. To znamená, v istom momente bude naozaj mať štát v elektronickej podobe a, samozrejme, aj verejne prístupný jasný register aj spravovaného majetku, aj majetku prenajímaného, ale aj toho, ktorý si prenajíma, čo je nič iné, len snaha o to, aby bolo vidieť do kuchyne jednotlivým správcom. Dnes je, mimochodom, niekoľko stoviek tých správcov štátneho majetku. My v podstate navrhujeme, a vieme o tom, že rezorty budú mať snahu centralizovať správu v prvom kroku na jednotlivé rezorty. Ďalšou víziou by bolo to, aby tých správcov bolo naozaj niekoľko, možno štyri alebo päť, a aby sa vlastne grupovali podľa nejakých obsahových oblastí. To je ale naozaj otázka budúcnosti, to nerieši tento zákon, napríklad správca majetku, ktorý sa týka obrany, bezpečnosti, tajných služieb a podobne, správca, ktorý sa bude týkať správy nehnuteľností, čo sa týka všetkej administratívy a podobne. Čiže toto sú proste modely, ktoré sú v Európe rôzne. Sú krajiny, kde je jeden správca majetku štátu, napríklad ako je to vo Francúzsku. My si nemyslíme, že by sme boli schopní takúto pilulku prehltnúť v tomto období. A ideme cestou postupných krokov. To znamená z tých niekoľkých stoviek do desať, do dvadsať správcov, správcov nehnuteľného majetku v najbližších dvoch rokoch a následne akýsi taký dobrovoľný racionálny proces centralizácie do niekoľkých skupín. S týmto návrhom zákona sa uchádzam o vašu podporu. Ďakujem.